**Santa Claus** (s. 1947, alkuperäiseltä nimeltään **Thomas Patrick O’Connor**) on alaskalainen poliitikko, munkki ja lasten oikeuksien puolustaja.

Tausta ja yksityiselämä
-----------------------

Claus valmistui maisteriksi New Yorkin yliopistosta vuonna 1981. Hän jäi asuman New Yorkiin ja työskenteli paikallisissa poliisivoimissa apulaiskomissaarina. Lisäksi hän opiskeli videokuvausta ja toimi keikkaluontoisesti yökerhojen ovimiehenä. Sittemmin hän on asunut Coloradossa ja Nevadassa, joiden hiihtokeskuksissa hän esitti joulupukkia. Alaskaan muutettuaan hän työskenteli myös paikallisen kauppakamarin puheenjohtajana. Lisäksi hän on toiminut kappalaisena, näyttelijänä ja yliopistolehtorina.

Vuonna 2005 asuessaan Nevadassa O’Connor vaihtoi virallisesti nimensä Santa Clausiksi. Taustalla oli hänen mukaansa se, että joku huusi ohi ajaneesta autosta jo muhkean parran kasvattaneelle O’Connorille: "Joulupukki, rakastan sinua!", minkä O’Connor otti enteenä. North Polen kuntaan Claus muutti vuonna 2013.

Claus on aiemman, jo päättyneen suhteen kautta yhden pojan isäpuoli. Hän on myös sairastanut kahdesti syövän, muttei ole kertonut julkisesti tarkkaa diagnoosia. Hän hoidatti syöpiään lääkekannabiksella lääkärin neuvon mukaisesti. Claus on kertonut tekevänsä noin tuhat tuntia vapaaehtoistyötä vuodessa.

Poliittinen ura
---------------

Claus valittiin ensimmäisen kerran North Polen kaupunginvaltuustoon vuoden 2015 vaaleissa. Hänen tärkein vaaliteemansa oli tuolloin lasten hyvinvointi. Aikaisemmin hän on kampanjoinut sen puolesta, että Alaskassa otettaisiin käyttöön niin sanottu Erinin laki, jonka nojalla julkisten koulujen opettajia lisäkoulutettaisiin tunnistamaan lapsiin kohdistuva hyväksikäyttö. Claus uusi valtuustopaikkansa vuonna 2019 saatuaan sata ääntä. Koska Claus on munkki, hän on antanut köyhyyslupauksen eikä ottanut kaupunginvaltuutettuna vastaan kuin 300 dollarin kuukausipalkkion. Vuonna 2022 hänet valittiin North Polen apulaispormestariksi.

Kun Yhdysvaltain edustajainhuone ainoa alaskalaisedustaja Don Young kuoli kesken kauden, Claus ilmottautui ehdokkaaksi täytevaaliin. Hänen vastaehdokkaanaan oli muiden muassa osavaltion entinen kuvernööri Sarah Palin. Oman ilmoituksensa mukaan Claus aikoi käyttää kampanjaan ainoastaan 400 dollaria omia rahojaan (joista sata dollaria ehdokkaiden rekisteröitymismaksuun), ei järjestäisi väentapaamisia vedoten ikäänsä ja koronapandemiaan eikä ottaisi vastaan lahjoituksia kampanjalleen. Hän sai vaalissa 7625 ääntä eikä tullut valituksi.

Vuoden 2022 välivaaleissa, jossa Alaskan paikka edustajainhuoneessa tuli jälleen avoimeksi, Claus asettui tukemaan demokraattien Mary Peltolaa.

### Poliittisia kantoja

Poliittisilta kannoiltaan Clausin katsotaan olevan lähellä Bernie Sandersia, ja hän myös tuki tämän presidentinvaalikampanjaa.

Claus on kertonut kannattavansa laajaa aborttioikeutta, Arctic National Wildlife Refuge -suojelualueen suojelemista, valtion takaamaa terveydenhuoltoa kaikille sekä lääkekannabista.

Lähteet
-------

1. 1 2  Santa Claus *Ballotpedia*.  2023. Viitattu 29.12.2023. (englanniksi)
2. 1 2 3  Samuels, Iris: Santa is running. And Santa’s serious. *Anchorage Daily News*.  10.4.2022. Viitattu 29.12.2023. (englanniksi)
3. 1 2 3  Bradner, Eric: Sarah Palin is facing off against Santa Claus in Alaska's special primary election | CNN Politics *CNN*.  11.6.2022. Viitattu 29.12.2023. (englanniksi)
4. 1 2 3  'Santa Claus' Elected to North Pole City Council *ABC News*.  15.10.2015. Viitattu 29.12.2023. (englanniksi)
5. 1 2  Cantor, Matthew: Sarah Palin faces formidable opponent in Congress run: Santa Claus *The Guardian*.  27.4.2022. Viitattu 29.12.2023. (englanniksi)
6. ↑  O'Malley, Julia: Meet Santa Claus, North Pole politician and medical marijuana advocate *The Guardian*.  15.10.2015. Viitattu 29.12.2023. (englanniksi)
7. 1 2  Theriault Boots, Michelle: In North Pole, Alaska, Santa Claus is a bastion of blue on a city council as red as Rudolph’s nose *Anchorage Daily News*.  16.12.2020. Viitattu 29.12.2023. (englanniksi)
8. ↑  The strange story of a real-life Santa Claus, North Pole's newest city councilperson *Washington Post*.  16.10.2015. Viitattu 29.12.2023. (englanniksi)
9. ↑  Shoo-in: Man named Santa Claus wins 2nd term on North Pole City Council *Fox TV Stations*.  4.10.2019. Viitattu 29.12.2023. (englanniksi)
10. ↑  Robinson, Nathan J.: Santa Claus is Real and He’s a Democratic Socialist *Current Affairs*.  24.4.2022. Viitattu 29.12.2023. (englanniksi)
11. ↑  MARY PELTOLA FOR U.S. CONGRESS "As a Native woman, I understand that Alaskans are a diverse people who need leaders who can unite us. We also need a federal government that helps stabilize our economy. My top priority is to improve Alaskans quality of life." Mary Peltola *X*.  31.7.2022. Viitattu 29.12.2023. (englanniksi)